Yaponiyada aholining talabi bilan o‘chirilgan AES reaktoridan yadroviy yonilg‘ini chiqarib olish ishlari boshlandi

Yaponiyaning Kansai Electric Power (KEPCO) kompaniyasi mutaxassislari Fukui prefekturasidagi “Takaxama” atom elektr stansiyasi uchinchi reaktoridan yadroviy yonilg‘ini chiqarib olishni boshladi. “TASS” axborotiga ko‘ra, 157 ta yonilg‘i tayoqchalari 7-sentabrga qadar reaktordan chiqarib olinadi.

“Takaxama”ning uchinchi reaktori 2016-yil yanvarida qayta ishga tushirilgan edi, biroq mahalliy aholining da’vosini qondirgan sud qaroriga muvofiq u 10-mart kuni yana o‘chirildi.
Stansiya yaqinida istiqomat qiluvchi odamlarning fikricha, inshoot kuchli zilzila va sunamilarga yetarlicha tayyorlanmagan, shuningdek, favqulodda vaziyat yuz berganida aholini xavfsiz hududga ko‘chirish bo‘yicha batafsil rejalar yo‘q.
“Fukusima-1” AESda 2011-yili yuz bergan avariyaga qadar, Yaponiyada ishlab chiqariladigan elektr energiyaning 30 foizi atom quvvatlariga to‘g‘ri kelardi. Avariyadan so‘ng asosiy yuklama issiqlik elektr stansiyalariga tushdi.
Hozirgi vaqtda Yaponiya hukumati AESlar faoliyatini bosqichma-bosqich qayta tiklash rejalarini ishlab chiqish harakatida, biroq mamlakatning aksariyat aholisi bu tashabbusga qarshi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’”ga obuna bo‘lib, yangiliklardan ovozli ko‘rinishda bahramand bo‘lishingiz mumkin.